b'\n_START_ARTICLE_\nRabac\n_START_SECTION_\nGeografija\n_START_PARAGRAPH_\nRabac le\xc5\xbei v istoimenskem zalivu pod vi\xc5\xa1je le\xc5\xbee\xc4\x8dim Labinom. Zaliv Rabac je potopljen del doline, po kateri te\xc4\x8de potok Rabac. Do zaliva, v katerem se nahaja naselje, pelje 5\xc2\xa0km dolga cesta, ki se v Labinu odcepi od glavne ceste Reka - Pulj. Obalna ravnica, pri izlivu potoka Rabac v morje, je lepa nekaj sto metrov dolga pe\xc5\xa1\xc4\x8dena pla\xc5\xbea, ob kateri je zgrajeno ve\xc4\x8d hotelov. Sam kraj je slikovito naselje obdano z bujnim sredozemljskim rastlinjem in borovim gozdom._NEWLINE_Pristani\xc5\xa1\xc4\x8de je izpostavljeno jugovzhodnemu vetru. Dno je ponekod neprimerno za sidranje. Ju\xc5\xbeno od pristani\xc5\xa1kega svetilnika je sidri\xc5\xa1\xc4\x8de za jahte. Globina morja v pristani\xc5\xa1\xc4\x8du je do 5 m. Pri kampu Oliva je manj\xc5\xa1i pomol z globino morja do 1,5 m. Tu je tudi 5 tonsko dvigalo in dve manj\xc5\xa1i splavni dr\xc4\x8di._NEWLINE_Iz pomorske karte je razvidno, da svetilnik oddaja svetlobni signal: Z Bl 3s.\n_START_SECTION_\nGospodarstvo\n_START_PARAGRAPH_\nGlavna gospodarska dejavnost kraja sta turizem in ribolov. V kraju je 14 hotelov in avtokamp Oliva.\n_START_SECTION_\nZanimivosti\n_START_PARAGRAPH_\nZa\xc4\x8detek turizma sega v leto 1890, ko je neki re\xc5\xa1ki trgovec postavil prvi po\xc4\x8ditni\xc5\xa1ki hi\xc5\xa1ici. Leta 1925 so tod Italijani zgradili prvi ve\xc4\x8dji hotel. Pospe\xc5\xa1en turisti\xc4\x8dni razvoj pa se pri\xc4\x8del po letu 1960 z gradnjo turisti\xc4\x8dnega naselja. Nekdanje majhno ribi\xc5\xa1ko naselje se je zgubilo v sodobnem hotelskem mestu, ki dnevno lahko sprejme do 10.000 gostov.'